Tyge Dahlgaard
Tyge Dahlgaard, 1921-1985, dansk minister og ambassadør, søn af Bertel Dahlgaard. Tyge Dahlgaard blev cand. polit. i 1947 og begyndte i 1949 en karriere i Udenrigsministeriet, der bl.a. gjorde ham til ambassadør ved EF og EURATOM 1964-66. I september 1966 udnævnte J.O. Krag ham til handelsminister samt minister for nordiske anliggender og europæiske markedsspørgsmål, og Tyge Dahlgaard blev herefter medlem af Socialdemokratiet.
Ud fra økonomiske overvejelser var Tyge Dahlgaard tilhænger af dansk tilslutning til EF. Han mente også, at Danmark skulle prioritere økonomiske hensyn højere end menneskerets- og demokratiske spørgsmål, eksemplificeret ved politikken over for Grækenland efter oberstkuppet i april 1967. Efter at Dahlgaard ved et møde for studerende i september 1967 havde uddybet dette synspunkt, afskedigede Krag ham som minister. Siden fungerede han som ambassadør i forskellige hovedstæder, bl.a. Beograd, Seoul og Tokyo.